先春賦梅一首
作者：陳棣
朝代：宋

paragraphs: 與客到先春，衰思覺飛越。
時當萬卉凋，似補羣花闕。
始信元化功，生意何曾輟。
却疑鈞天宴，羣仙委珮玦。
不數藐姑仙，神膚瑩氷雪。
癯然抱清幽，卓爾負奇絕。
生香巧藏密，靜艷羞容悅。
陽萌知獨復，歲寒見孤潔。
我來觴其下，坐對垂垂發。
頭白不待摧，顔赬爲爾設。
因思年少時，高枝手攀折。
林逋與何遜，妙語誰優劣。
老矣吟事慳，人笑心如鐵。
何當夜深來，更看梢頭月。